Ny formand for Patientforeningen

Læge Kirsten Havemann, Strynø, har trukket sig som formand for Patientforeningen, grundet en større konsulentopgave, hun har fået i Afrika for den britiske regering.

- Jeg vil savne det direkte arbejde med patienter, men jeg forbliver i bestyrelsen indtil videre, da arbejdsbyrden vokser betydeligt i disse Coronatider, slutter Kirsten Havemann.

Som ny formand er valgt kommunikationsdirektør, mag.art. Niels Jørgen Langkilde, fhv. MF, der forud har været landssekretær og forskningsansvarlig i en årrække i foreningen. Han var også formand i årene 2016 og 2017.

- Det patientpolitiske arbejde er tungt at løfte i øjeblikket, for vi skal både hindre Coronasmitte og passe godt på alle de andre patienter for den bedste behandling, siger den nye formand Niels Jøgen Langkilde. I det helt nære kæmper Patientforeningen for at få mere egenbeskyttelse i form af håndsprit, masker eller mundbind og beskyttelsesbriller.

- Det manglende beredskab har været meget trist at opleve, og det må vi allerede nu gå i gang med at opbygge. Ligeledes viser Corona-krisen netop at satsning på få store supersygehuse gør os uhyre sårbare i en sådan situation. I fremtiden skal der satses mere på løsninger tæt på borgerne, her kunne man blandt andet bruge de mindre sygehuse igen.

Den nye formand, Niels Jørgen Langkilde, er i det fynske også kendt som formand for Høreforeningen i Faaborg-Midtfyn Kommune og bestyrelsesmedlem i Danmarks Naturfredningsforening ligeledes i Faaborg-Midtfyn. Rent erhvervsmæssigt er han kommunikationsdirektør på H. C. Andersen Instituttet, der har kontorer i Sandholts Lyndelse og Rio de Janeiro i Brasilien, ligesom han er partner i Cultimo og bestyrelsesformand for Danish Wood Technology A/S.